Domenico Ghirlandaio

Arlunydd o'r Eidal yng nghyfnod y Dadeni Dysg oedd Domenico Ghirlandaio (1449 – 11 Ionawr 1494) sydd yn nodedig am ei ffresgoau traethiadol manwl, sydd yn cynnwys nifer o bortreadau o ddinasyddion blaenllaw Gweriniaeth Fflorens a golygfeydd Beiblaidd.

Ganed Domenico di Tommaso Bigordi yn Fflorens yn fab i eurych. Tarddai ei lysenw, "Ghirlandaio", o waith ei dad o wneud garlantau ar gyfer gwallt menywod y ddinas. Nid oes tystiolaeth o'i addysg ac hyfforddiant yn y celfyddydau, neu ddechrau ei yrfa, ond mae Giorgio Vasari yn honni yr oedd yn ddisgybl i Alesso Baldovinetti. Dyddia'r gweithiau cynharaf a briodolir iddo o'r 1470au. Paentiodd yn bennaf furluniau a ffresgoau ar wynebau mawr, a cheir hefyd ambell allorlun ganddo ar baneli pren. Ni arbrofodd erioed gyda chyfrwng paent olew.

Paentiodd sawl ffresgo ym 1481–82, gan gynnwys Galwedigaeth Seintiau Pedr ac Andreas yn Cappella Sistina, Dinas y Fatican. Ei gampwaith, mae'n debyg, yw'r cylch ffresgo (1485–90) yng nghôr Santa Maria Novella yn Fflorens, a gomisiynwyd gan deulu'r Medici, o olygfeydd o fucheddau'r Forwyn Fair ac Ioan Fedyddiwr. 

 Cyfeiriadau 

Categori:Genedigaethau 1449
Categori:Marwolaethau 1494
Categori:Arlunwyr y Dadeni
Categori:Peintwyr y 15fed ganrif o'r Eidal
Categori:Pobl a aned yn Fflorens
Categori:Pobl o Weriniaeth Fflorens
Categori:Pobl fu farw yn Fflorens